Kommissionens beslutning

af 12. maj 2003

om overgangsforanstaltninger i henhold til Europa-Parlamentets og Rådets forordning (EF) nr. 1774/2002 for så vidt angår anvendelse i foder af brugt madolie

(meddelt under nummer K(2003) 1489)

(Kun den engelske udgave er autentisk)

(EØS-relevant tekst)

(2003/320/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Europa-Parlamentets og Rådets forordning (EF) nr. 1774/2002 af 3. oktober 2002 om sundhedsbestemmelser for animalske biprodukter, som ikke er bestemt til konsum(1), særlig artikel 32, stk. 2, og

ud fra følgende betragtninger:

(1) Ved forordning (EF) nr. 1774/2002 er der fastsat en fuldstændig revision af EF-bestemmelserne om animalske biprodukter, som ikke er bestemt til konsum, hvorved der er indført en række strenge krav. Forordningen indeholder endvidere bestemmelser om, at der kan vedtages relevante overgangsforanstaltninger.

(2) Da kravene er strenge, er det nødvendigt, at der fastsættes overgangsforanstaltninger, der ikke kan forlænges, for Irland og Det Forenede Kongerige, så erhvervslivet har tilstrækkelig tid til at tilpasse sig. Desuden er der behov for en yderligere udvikling af alternativ indsamling, transport, opbevaring, håndtering, forarbejdning og anvendelse af animalske biprodukter samt af metoder til bortskaffelse af sådanne biprodukter.

(3) Definitionen af køkken- og madaffald omfatter brugt madolie.

(4) Irland og Det Forenede Kongerige bør således som en midlertidig foranstaltning have dispensation til at tillade, at virksomhedsledere fortsat anvender nationale regler for anvendelse af brugt madolie i foder, idet der tages hensyn til resultaterne af Kommissionens kontrolbesøg i Det Forenede Kongerige.

(5) For at undgå risiko for menneskers eller dyrs sundhed bør der opretholdes passende kontrolsystemer i Irland og Det Forenede Kongerige i den periode, hvor overgangsforanstaltningerne anvendes.

(6) De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -

VEDTAGET FØLGENDE BESLUTNING:

Artikel 1

Dispensation vedrørende anvendelse i foder af brugt madolie

I henhold til artikel 32, stk. 2, i forordning (EF) nr. 1774/2002 og uanset artikel 22, stk. 1, litra b), i samme forordning kan Irland og Det Forenede Kongerige fortsat udstede individuelle godkendelser indtil den 31. oktober 2004 til ledere af anlæg og udstyr, således at de kan anvende nationale regler og reglerne i denne beslutning vedrørende anvendelse i foder af brugt madolie, forudsat at

a) den brugte madolie udelukkende har oprindelse i restauranter, cateringvirksomheder og køkkener, herunder centralkøkkener og husholdningskøkkener

b) den brugte madolie udelukkende er beregnet til fremstilling af foder, og at der ikke foregår samhandel med brugt madolie, undtagen mellem de to medlemsstater

c) de nationale regler som minimum omfatter de anvendelsesbetingelser, der er fastsat i bilaget

d) de nationale regler udelukkende anvendes i anlæg og udstyr, der anvendte sådanne regler pr. 1. november 2002.

Artikel 2

Kontrolforanstaltninger

Myndighederne træffer de fornødne foranstaltninger til at kontrollere, om godkendte ledere af anlæg og udstyr overholder betingelserne i artikel 1.

Artikel 3

Inddragelse af godkendelse og bortskaffelse af materiale, der ikke er i overensstemmelse med denne beslutning

1. Individuelle godkendelser, som myndighederne har udstedt vedrørende anvendelse i foder af brugt madolie, inddrages straks permanent for ledere, anlæg eller udstyr, hvis betingelserne i denne beslutning ikke længere er opfyldt.

2. Materiale, der ikke opfylder kravene i denne beslutning, bortskaffes i overensstemmelse med myndighedernes instrukser.

Artikel 4

De berørte medlemsstaters overholdelse af denne beslutning

Irland og Det Forenede Kongerige træffer straks de fornødne foranstaltninger for at efterkomme denne beslutning, og de offentliggør foranstaltningerne. De underretter straks Kommissionen herom.

Artikel 5

Anvendelse

Denne beslutning anvendes fra den 1. maj 2003 til den 31. oktober 2004.

Artikel 6

Adressater

Denne beslutning er rettet til Irland og Det Forenede Kongerige Storbritannien og Nordirland.

Udfærdiget i Bruxelles, den 12. maj 2003.

På Kommissionens vegne

David Byrne

Medlem af Kommissionen

(1) EFT L 273 af 10.10.2002, s. 1.

BILAG

ANVENDELSE I FODER AF BRUGT MADOLIE

A. Generelle forpligtelser

1. Brugt madolie indsamles, transporteres, opbevares, håndteres, behandles og anvendes i overensstemmelse med betingelserne i dette bilag.

2. Brugt madolie skal

a) indsamles af en dertil godkendt indsamler fra det pågældende storkøkken eller lignende omhandlet i artikel 1, litra a)

b) behandles af godkendte virksomhedsledere i godkendte behandlingsanlæg

c) blandes med andet olie af godkendte virksomhedsledere i godkendte blandingsanlæg.

3. Myndighederne skal foretage godkendelse af dem, der indsamler brugt madolie, og af dem, der leder anlæg, hvor brugt madolie behandles eller blandes med andet olie.

4. Myndighederne sikrer, at godkendelse, handelsdokumenter, fortegnelse, offentlig kontrol og liste over anlæg er i overensstemmelse med del F.

B. Indsamling, transport, forarbejdning og blanding af brugt madolie

Indsamling og transport af brugt madolie

1. Brugt madolie indsamles og transporteres i containere med låg eller i lækagetætte køretøjer og identificeres, så indholdet, også efter blanding, kan spores til alle oprindelsessteder.

2. Indsamlerne skal træffe alle fornødne foranstaltninger for at sikre, at den indsamlede brugte madolie ikke er kontamineret med skadelige stoffer.

3. Genbrugscontainere og alle genbrugelige udstyrs- og apparatdele, der kommer i kontakt med brugt madolie, skal rengøres, vaskes og desinficeres efter brug i hvert enkelt tilfælde.

4. Køretøjer eller containere med materiale, der evt. kan kontaminere den brugte madolie, skal rengøres og desinficeres grundigt, inden de anvendes til brugt madolie.

Godkendte anlæg samt drift af godkendte behandlings- og blandingsanlæg

5. Anlæg og driften af behandlings- og blandingsanlæg skal opfylde kravene i del C.

6. Inden der foregår blanding med anden olie, skal ledere af blandingsanlæg desuden sikre, at hver batch af brugt madolie undersøges for at sikre, at normerne i del E er overholdt. En batch må højst udgøre 30 tons.

7. Indsamlere og virksomhedsledere skal sikre, at brugt madolie, der ikke overholder normerne i del E, ikke anvendes til foder.

C. Krav til godkendte anlæg

Generelle krav

Anlæg og udstyr skal mindst opfylde følgende krav:

1) Anlægget skal være indrettet således, at det er let at rengøre og desinficere.

2) Uvedkommende personer og dyr må ikke få adgang til anlægget.

3) Anlægget skal have hensigtsmæssigt udstyr til rengøring og desinficering af de containere eller beholdere, som brugt madolie modtages i, og, om nødvendigt, af de køretøjer, den transporteres i.

4) Anlægget skal have passende toiletter og vaskefaciliteter for personalet.

5) Anlægget skal have et overdækket, klart afmærket område til modtagelse af brugt madolie.

6) Når det er relevant, skal anlægget have et separat område til opbevaring af brugt madolie, der ikke er egnet til brug i foder.

7) Tanke skal være forseglede og med ventilationsåbninger, der er placeret og afskærmet, så forurenende stoffer eller skadegørere ikke har adgang. Rørforbindelser skal være forseglede, når de ikke er i brug.

Anlægs egenkontrol

8. Ledere af godkendte anlæg skal træffe alle foranstaltninger, der er nødvendigt for at opfylde kravene i denne beslutning. Vedkommende skal indføre, iværksætte og opretholde en procedure, der er udviklet i overensstemmelse med HACCP-systemets principper (Hazard Analysis and Critical Control Points), og skal især:

a) fastslå og føre kontrol med de kritiske kontrolpunkter i anlæggene

b) indføre og iværksætte metoder for tilsyn og kontrol med disse kritiske kontrolpunkter og registrere og i en periode på mindst to år opbevare resultaterne af kontrollen

c) sikre sporbarheden af hver batch, der er modtaget og afsendt.

9. Ledere af godkendte blandingsanlæg skal gennemføre kontrol og udtage prøver med henblik på at kontrollere overholdelsen af normerne i del E. Hvis kontrol- eller undersøgelsesresultaterne viser, at den brugte madolie ikke opfylder bestemmelserne i denne beslutning, skal lederen

a) fastslå årsagerne til den manglende opfyldelse af bestemmelserne

b) sikre, at brugt madolie, der ikke overholder normerne i del E, ikke afsendes til brug i foder

c) sørge for hensigtsmæssige dekontaminerings- og rengøringsprocedurer

d) hvis brugt madolie allerede er afsendt til brug i foder eller er iblandet foder, træffe alle fornødne foranstaltninger for at sikre, at foder indeholdende den pågældende olie ikke gives til husdyr.

10. Kontrol- og testresultater skal opbevares i en periode på mindst to år. Ledere af godkendte anlæg skal opbevare en prøve af alle sendinger af brugt madolie, der er afsendt fra anlægget. Prøver skal opbevares i mindst seks måneder.

D. Generelle hygiejnekrav

1. Containere, beholdere og, hvis det er relevant, køretøjer, der er anvendt til transport af brugt madolie, skal rengøres i et dertil indrettet område.

2. Der træffes systematisk forholdsregler mod fugle, gnavere, insekter og andre skadedyr.

3. Brugt madolie bestemt til brug i foder må ikke opbevares i samme område som brugt madolie, der ikke er egnet til brug i foder, eller produkter, der kan udgøre en risiko for dyrs eller menneskers sundhed.

4. Der fastlægges dokumenterede rengøringsprocedurer for alle dele af virksomheden.

5. Hygiejnekontrollen skal omfatte regelmæssige inspektioner af miljø og udstyr.

6. Inspektionsplaner og -resultater skal dokumenteres og opbevares i mindst to år.

7. Anlæg og udstyr holdes i god stand, og måleudstyret kalibreres mindst en gang om året.

8. Tanke og rør rengøres indvendigt mindst en gang om året, eller når der er ved at være for meget vand eller for mange fysiske urenheder.

9. Behandlet brugt madolie skal håndteres og oplagres på en sådan måde, at kontaminering ikke kan forekomme.

E. Specifikationer for brugt madolie bestemt til brug i foder

Brugt madolie skal overholde følgende minimumsnormer, inden den må anvendes i foder:

1) Fysiske urenheder:

a) vand og urenheder: < 3 %

b) urenheder: < 0,15 %

2) Forekomst af mineralolie: ingen

3) Forekomst af oxyderede fedtsyrer: > 88 % udvaskeligt fedtsyreindhold

4) Forekomst af restkoncentrationer af pesticider: overholdelse af Rådets direktiv 99/29/EF (før 1.8.2003)(1) eller direktiv 2002/32/EF (fra 1.8.2003)(2)

5) Forekomst af PCB: < 100 ppb for de 7 vigtigste kongenere

6) Forekomst af Salmonella: ingen

7) Forekomst af animalsk fedt:

a) C15 < 0,2 %

b) C16:1 < 2 %

c) C17 < 0,4 %

d) C17:1 < 0,3 %

e) C20+ < 5 %

F. Godkendelse, handelsdokument, fortegnelse, kontrol og liste over godkendte anlæg

Godkendelse af virksomhedsledere og anlæg

1. Myndighederne kan kun godkende

a) indsamlere af brugt madolie, hvis det over for dem er dokumenteret, at indsamleren opfylder kravene i denne beslutning

b) ledere af behandlings- eller blandingsanlæg, hvis det over for dem er dokumenteret, at anlægget og driften opfylder kravene i denne beslutning.

2. I godkendelsen skal følgende anføres:

a) virksomhedslederen og det godkendte anlægs adresse

b) udløbsdatoen (senest den 31. oktober 2004).

3. For behandlingsanlæg skal det i godkendelsen desuden anføres, i hvilke dele af anlægget brugt madolie kan modtages og behandles.

Handelsdokumenter

4. Handelsdokumenter kan foreligge i papirformat eller i elektronisk form og skal ledsage sendingen af brugt madolie under transporten. Producenten, modtageren og transportøren skal hver især opbevare en kopi af handelsdokumentet, hvis det foreligger i papirformat, eller en udskrift af oplysningerne, hvis det foreligger i elektronisk form.

5. Handelsdokumenter skal indeholde følgende oplysninger:

a) adressen på det anlæg, hvorfra den brugte madolie indsamles

b) datoen for fjernelsen af den brugte madolie fra anlægget

c) en beskrivelse af den brugte madolies kvalitet

d) mængden af den brugte madolie

e) transportørens navn og adresse

f) bestemmelsesstedet for den brugte madolie

g) et entydigt referencenummer, der forbinder indsamleren og containeren eller køretøjet til det anlæg, hvorfra den brugte madolie blev indsamlet.

Fortegnelser

6. Alle, der sender, transporterer eller modtager brugt madolie skal i mindst to år opbevare en fortegnelse indeholdende de angivne oplysninger i handelsdokumentet.

7. For brugt madolie, der er egnet til anvendelse i foder, skal fortegnelserne desuden sikre fuld sporbarhed fra oliens oprindelsessted til dens iblanding i foder.

8. For brugt madolie, der er ikke egnet til anvendelse i foder, skal den, der sender olien til bortskaffelse, desuden føre en fortegnelse, der viser bortskaffelsesmetode og -sted, samt hvilken dato olien blev sendt til bortskaffelse.

Offentlig kontrol

9. Myndighederne gennemfører mindst to gange årligt kontrolbesøg, hvoraf et skal være uanmeldt, på de enkelte anlæg, der er godkendt i henhold til denne beslutning, for navnlig at verificere, om hygiejneforskrifterne, HACCP-procedurerne og specifikationerne i del B til E er overholdt.

10. En teknisk ekspert skal desuden årligt foretage et kontrolbesøg for at kontrollere behandlingsudstyret og målere/registreringsanordninger, og vedkommende skal sende en rapport til myndighederne og anlæggets leder.

Liste over anlæg

11. Myndighederne udarbejder for deres eget område en liste med navn og adresse på godkendte

a) indsamlere af brugt madolie

b) ledere af behandlingsanlæg

c) ledere af blandingsanlæg.

12. De enkelte indsamlere og ledere af godkendte anlæg får et officielt identifikationsnummer.

13. Myndighederne sikrer, at listen offentliggøres.

(1) EFT L 115 af 4.5.1999, s. 32.

(2) EFT L 140 af 30.5.2002, s. 10.